text: La plataforma de suport a l'Escamot Dixan pressiona per l'alliberament dels detinguts - VilaWeb
  Dijous 18.01.2007 06:00
  La plataforma de suport a l'Escamot Dixan pressiona per l'alliberament dels detinguts
  Avui comença una nova tongada de mobilitzacions
  La Plataforma Aturem La Guerra de les comarques nord-orientals farà una concentració a dos quarts de nou del vespre davant els jutjats de Girona per a exigir l'alliberament dels quatre detiguts en l'anomenada Operació Estany que encara estan empresonats. El judici es va tancar fa un mes i mig però l'Audiència Nacional espanyola encara no ha emès cap sentència. La plataforma de suport als encausats confia que la justícia els absolgui.
  Després del judici, l'Audiència va alliberar un dels detinguts, Mohammed Nebbar, veí d'Olot (Garrotxa), però la resta encara estan a la presó, acusats d'integrar una xarxa de terrorisme islamista. La Plataforma Aturem La Guerra insisteix que els encausats són innocents perquè les suposades armes químiques que la policia espanyola va trobar als seus pisos eren només detergents.
  Per a exigir la llibertat dels detinguts, avui la Plataforma comença una tongada de mobilitzacions que es faran cada dijous al vespre.